EUROOPA LIIDU AVALIKU TEENISTUSE KOHTU OTSUS

(kolmas koda)

2. märts 2016

FX

versus

Euroopa Komisjon

„Avalik teenistus — Ajutine teenistuja — Lahkumistoetus — Personalieeskirjade VIII lisa artikli 12 lõige 2 — Teenistuse lõppemine”

Ese:

Hagi, mis on esitatud ELTL artikli 270 alusel, mida vastavalt Euratomi asutamislepingu artiklile 106a kohaldatakse Euratomi asutamislepingu suhtes, ja millega FX palub tühistada Euroopa Komisjoni individuaalsete maksete haldamise ja maksmise ameti 16. juuni 2014. aasta otsuse, millega jäeti maksmata hageja taotletud lahkumistoetus, mida ta palus maksta pärast ametikohustuste lõppu 31. oktoobril 2013 ühisettevõttes Clean Sky, ning nõue hüvitada sellest tekkinud kahju.

Otsus:

Jätta hagi rahuldamata. Jätta kaks kolmandikku FXi kohtukuludest tema enda kanda. Jätta Euroopa Komisjoni kohtukulud tema enda kanda ja mõista temalt välja üks kolmandik FXi kohtukuludest.

Kokkuvõte

Ametnikud — Ajutised teenistujad — Lahkumistoetus — Maksmise tingimus — Teenistuse lõppemine — Mõiste

(Personalieeskirjad, VIII lisa artikli 12 lõike 1 punkti b alapunkt i ning lõige 2; muude teenistujate teenistustingimused, artikkel 39)

Muude teenistujate teenistustingimuste artiklis 39 ette nähtud lahkumistoetus ei ole teenistuse lõppemise hüvitis, millele asjaomasel teenistujal on automaatselt õigus tema lepingu lõppemisel või ülesütlemisel, vaid tegemist on rahalise meetmega personalieeskirjade sätete raamistikus sotsiaalkindlustuse valdkonnas. Seega ei anna ajutise teenistuja lepingu ülesütlemise või lõppemine üksinda automaatselt õigust lahkumistoetusele.

Sellega seoses saab personalieeskirjade VIII lisa artikli 12 lõiget 2 ja artiklit 39 koostoimes ja arvestades pensioniskeemi asjakohaseid sätteid, mille hulka need kuuluvad, tõlgendada üksnes nii, et ajutisel teenistujal on õigus lahkumistoetusele, kui tal ei ole enam teenistuslepingut selle lõppemise või ülesütlemise tõttu ning tal ei ole kavatsust Euroopa Liidus täita teisi ametiülesandeid, kuid ta siiski ei vasta sel hetkel vajalikele tingimustele selleks, et ta saaks kohest või edasilükatud vanaduspensioni, ega personalieeskirjade VIII lisa artikli 1 punkti alapunktides i–iv viidatud tingimustele.

Lisaks saab personalieeskirjade VIII lisa artikli 12 lõikes 2 sisalduvat mõistet „teenistuse lõppemine“, mida analoogia alusel kohaldatakse ajutisele teenistujale, tõlgendada juhtumipõhiselt selle asjaolusid arvestades just nimelt selleks, et vältida nii palju kui võimalik lahkumistoetuse maksmist Euroopa Liidu teenistujale, kes taotluse esitamise ajal teab seda, et kuigi tema teenistusleping lõppes, võib ta saada uuesti teenistusse Euroopa Liidu talitustesse, kui ta näiteks on vahepeal kandideerinud teisele vabale ametikohale Euroopa Liidu talitustes. Seda arvestades oleks lahkumistoetuse automaatne maksmine pelgalt teenistuja teenistuslepingu ülesütlemise või lõppemise tõttu vastuolus mitte üksnes selle sätte eesmärgiga, mis kuulub personalieeskirjade sotsiaalkindlustuse valdkonda, vaid samuti Euroopa Liidu rahaliste vahendite nõuetekohase haldamisega.

(vt punktid 31–33 ja 36)

Viide:

Avaliku Teenistuse Kohus: kohtuotsus, 9.10.2007. Bellantone vs. kontrollikoda, F‑85/06, EU:F:2007:171, punktid 67 ja 72.